ኮሮና ጨምሯል ጥንቃቄ ቀንሷል
ዋለልኝ አየለ ዕለታዊው የኮቪድ 19 ሪፖርት የሚያሳየው የወረርሽኙን መጨምር ነው። የሚደረገው ምርመራና ቫይረሱ የሚገኝባቸው ቁጥር የተጠጋጋ ነው። ሃያ ሺህ ተመርምሮ ይገኝ የነበረው ውጤት ዛሬ አራት እና አምስት መቶ ተመርምሮም እየተገኘ ነው። በመቶኛ ቢሰላ የአሁኑ ይበልጣል ማለት ነው። ከብዙ ምርመራ በሚገኘው ውጤት ስንደነግጥ የነበረው ከጥቂት ምርመራ ከሚገኘው ውጤት ከምንም አንቆጥረው እያልን ነው። ይህ ትኩረት አለመስጠት ወደ መዘናጋት ወሰደን።‹‹እንድናገለግልዎ ማስክዎን ያድርጉ›› ዘመቻ ዛሬ 4ኛ ቀኑ ነው። የመጀመሪያው ቀን በተለያዩ አካባቢዎች ቅኝት አድርገን ነበር። ቅኝት ያደረግንባቸው ተቋማዊ የሆኑ ቦታዎችን ነው። በእነዚህ ቦታዎች ማስክ ይደረጋል። ትናንት ተቋማዊ ያልሆኑ አካባቢዎች ላይ ቅኝት አድርገናል። ማስክ ያደረገ ሰው የሚታየው የትራንስፖርት ሰልፍ ላይ ሲሆን፤ እዚህም ቢያንስ ከአራት ሰው አንድ ያላደረገ ይታያል። ታክሲው ውስጥ ራሱ ያላደረገ አለ። አንዳንድ ቦታ ላይ ረዳቶች እያስታወሱ ያስደርጋሉ። ያላደረገ አይገባም የሚሉ ረዳቶችም ነበሩ። አገር አቋራጭ ትኬት የሚቆረጥበት ላምበረት መነኸሪያ በጠዋት ተገኘሁ። ምንም እንኳን ማስክ ያደረገው ቢበዛም ያላደረጉትም ቀላል አይደሉም። አንዳንዶችም ከአፍና አፍንጫቸው ላይ አውርደው አገጫቸው ላይ አድርገውታል። በእንቅርት ላይ ጆሮ ደግፍ እንዲሉ በዚሁ ላይ ደግሞ ተነባብረው ይቆማሉ። በአንዱ ጀርባ ላይ አንዱ እየተዛዘሉ ወደ ትኬት መቁረጫው ይገፋፋሉ። እርሰበርስ የሚያወሩትም በዚሁ አፋቸው ላይ ባልሆነ ማስክ ነው። የትራንስፖርት ቦታዎች ላይ የሚታየው እንቅስቃሴ ጥንቃቄዎች መረሳታቸውን ያሳያል። ሰልፍ ላይ ያለማስክ ተጠጋግቶ ቆይቶ ወደ ታክሲው ሲገባ ማስክ ከኪሱ የሚያወጣም አለ። ኮሮናን ሳይሆን ክልከላውን ፈርቶ ማለት ነው። መገልገያ ተቋማት ውስጥም ተመሳሳይ ችግር አለ። ልክ በሩ ላይ ሲደርሱ ከኪሳቸው አውጥተው ይጠቀማሉ። የሰው ብዛት ከሌለበት ቦታ የመጡ ከሆነ ችግር አልነበረውም፤ ዳሩ ግን ብዙ ሰው ያለበት ቦታ ውስጥ ያለማስክ ቆይቶ አንድ ሠራተኛም ቢሆን ያለበት ቦታ ላይ ማደረግ ክልከላን ብቻ ፈርተው እንደሆነ ያሳያል።በምግብና መጠጥ ቤቶች ያለው ደግሞ ከዚህም በላይ ጥንቃቄ የጎደለው ነው። ‹‹አድርጉ›› የሚል አካል ካለ ጭራሽ የሚሳደቡና የሚቆጡ ይኖራሉ። በእነዚህ ቦታዎች መግቢያ ላይ ያሉ መታጠቢያዎችም አይሠሩም። ክትትልና ቁጥጥር ሊደረግ ይገባል። ህግን ብቻ ሳይሆን ወረርሽኙን እንፍራ! ለሌሎች ምክንያት አንሁን!